  Туспуктэм: видеоысь скриншот Майя Бывальцева post-dukes гуппа Кияса ёросын гожтэм «Уӵыед чирдоз» сирота кырӟанлы выль клипсэ возьматӥз. Съёмкаос 13-14 толсуре Вавож ёросысь Партчи но Ӟозлуд гуртъёсын ортчизы. Со сярысь ивортодэтъя «Удмуртия» агентстволы гуруппаын кырӟась Наталия Сильвестрова вераз. Съёмкаос кыр интыын ортчизы, со сяна, куд-ог сценаосты Кузебай Гердлэн музеяз снимать каризы. « Со символично вал шуыны луэ: солэн вордӥськем нуналаз, вордскем интыяз, музеяз съёмкаос ортчизы. <…> Туж тӧло вал со нуналэ, бамъёсты ик сутӥз, но командамы ӟеч ужаз, сниматьтыса ӝог вуттӥм, соин кема кынмыса ужано ӧз луы » Наталия Сильвестрова, post-dukes гуппа Съёмкаосы Вавож ёросысь «Бӧляк» но Можга ёросысь «Алача» калыккылос (фольклор) ансамбльёс пыриськизы. Режиссёрез но сценаристэз Удмуртиын вордскем но али Санкт-Петербургын дышетскись Екатерина Крючкова луиз.  « Та клипын кӧня ке сӥез вань: нырысетӥез – шунытлэсь мӧзмон, ортчем гужем сярысь тодэ ваёнъёс (та гужем кырӟан, нош съёмкаос толалтэ ортчо, котыр ваньмыз тулысэз возьмаса кынмемын кадь), кыкетӥез – пиналъёслэн анайзылэсь мӧзмемзы, соослэн вунэм образэз тодазы ваемзы, куинетӥез – мынам аслам удмурт лулчеберетлэсь мӧзмонэ. Соин ик клипын ваньмыз кынмемын, лымы возъетэн шобыртэмын » Екатерина Крючкова, коиплэн режиссёрез Клип сьӧдо-тӧдьыё лэсьтэмын. Со одӥгез валтӥсь амал, дыр, вашкалазэ возьматон понна, угось кырӟан кемалась кылдэмын. Озьы ик со анай-атайтэк кылем пиналъёслэсь секыт улонзэс суреда кадь. Оглом, группалэн выль ужез туж удмуртлыко пӧрмем кадь. Озьы ик лыдӟе: «Меӵ удмурт Чудья Жени: крезьгурась суредась» Тегъёс: крезьгур Лулчеберет удмуртъёс Удмуртия  